આ બાબતે માહિતી આપતાં સંસ્થાના સભ્ય કેતન શાહે મિડ-ડે LOCALને જણાવ્યું હતું કે ‘અમને લોકોનો પ્રતિસાદ મળ્યો હતો અને કુલ ૪૫,૦૦૦ લીટર પાણી જમા કર્યું હતું. એ બાદ દરેક બૉટલને બરાબર સીલ કરી હતી જેથી પાણી લીક ન થાય. બૉક્સમાં પૅકિંગ કરી અમારી ટીમ રાતના આશરે ૧૧.૩૦ વાગ્યે ત્રણ મોટા ટેમ્પોમાં પાણી લઈને નીકળી હતી. અમે સવારે ૧૧.૩૦ વાગ્યે મરાઠવાડા પહોંચ્યા હતા. ત્યાંના નગરસેવકનો અમે કૉન્ટૅક્ટ કર્યો હતો અને તેણે અમને જણાવ્યું હતું કે કયા ગામમાં પાણી ઓછું છે. તેમની મદદથી અમે કુલ ૭ ગામડાંઓનાં ૧૨૦૦ ઘરોમાં જઈને પાણી પહોંચાડ્યું હતું. આ ઉપરાંત અમે ગોશાળા માટે પણ અલગથી પાણી લઈ ગયા હતા. ગાય તથા બળદોને પણ પાણી પીવડાવ્યું હતું. અમારું પાણી વહેંચણીનું કામ રાત્રે ૯.૩૦ વાગ્યે પૂરું થયું હતું. ત્યાંના નગરસેવકે અમને શાલ ઓઢાડી અમારું બહુમાન પણ કર્યું હતું.’